Aldrig har jeg makset antal tegn ud på TrustPilot, men jeg er simpelthen så træt af alt det her, så nu håber jeg, at andre kan drage nytte af mine oplevelser og måske at YouSee selv kommer på banen (igen).
Jeg beklager på forhånd al ironi, sarkasme og spydighed, der måtte optræde, men jeg bliver simpelthen så træt af dem og det her.
Desværre kan jeg ikke retfærdiggøre 1 stjerne, da TrustPilot siger:
1 stjerne: Dårlig – uacceptabel oplevelse, urimelig og grov behandling.
**********

Jeg har haft YouSee internet siden jeg flyttede hjemmefra i oktober 2012 og jeg kan ærlig talt ikke forstå, hvorfor jeg endnu ikke er endt med en anden udbyder.

Siden oprettelsen har jeg haft ekstremt mange problemer med min internetforbindelse og i lige så høj grad med YouSees Kundeservice og Tekniske Supports niveau. For selvom YouSee rent vilkårsmæssigt har deres på det rene ift. at de kun kan garantere, at man får den hastighed man betaler for, på en kablet forbindelse, så er der stadig langt fra den udmelding og så til mine oplevelser med dem!

Så lad mig starte med den her: Jeg er rigtigt rigtigt træt af, at betale i dyre domme for et produkt, som jeg simpelthen ikke synes lever op til de standarder, jeg som forbruger håber på og forventer, når jeg abonnerer på en bredbåndsforbindelse.
Og nej, som forbruger i dagens Danmark, så sidder vi sgu langt fra allesammen og udelukkende bruger internet når vi har kablet forbindelsen. Det ville være rent ud sagt umuligt med alle de smartphones, tablets, laptops, smart-TV, netværksprintere, osv., der står i danske hjem.
 
Jeg har i skrivende stund en 120/10 forbindelse til en ikke så diskret pris på 777,00 kr./kvartal (+ BS-gebyr på 9,75 kr.) - en forbindelse og pris som er endt på dette niveau da YouSee regelmæssigt (ca. 1 gang pr. år) benytter sig af muligheden for at varsle prisstigninger, som åbenbart kan retfærddiggøres med "dit produkt udgår, men vi sætter din hastighed op - det koster 10,00 kr./md. ekstra".
Problemet er bare at jeg ALDRIG har fået i nærheden af hvad min pakkes hastighed har lydt på over WiFi - ja ikke engang noget som minder om. I hvert fald ikke siden de i sin tid satte min 25/3 forbindelse op til en 40/4... og derefter til en 100/10... og så til en 120/10...

Jeg har af flere omgange med længere perioder imellem hver gang (man er vel naiv nok til at tro at problemet løser sig) haft kontakt til YouSees Kundeservice og deres Tekniske Support - og det er den samme smøre hver evig eneste gang.
Man får ikke lov til at komme videre med noget som helst, udover forklaring af sit problem, før end man har hørt om, at hastigheden jo kun kan garanteres på kablet forbindelse.
Derudover forlyder smøren noget i dur med:
- "Har du nu også testet hastigheden med kun én enhed koblet på forbindelse og uden at have andet åbent på computeren?"
- "Har du lavet flere tests, allerhelst fordelt over flere tidspunkter på dagen?"
- "Har du testet forbindelsen kablet for at sikre, at YouSee leverer den hastighed vi skal?"
- og så skal man lige give dem oplysninger, at "jo, jeg har prøvet at tjekke og skifte kanaler på routeren", "jo, jeg har lavet en reset af routeren", "ja, jeg er bevidst om, at bygningen kan have indvirkning på signalet"
Og der er meget muligvis andre ting, som jeg har skullet igennem med dem hver gang jeg har ringet dem op.

Normalt ville jeg gå ud fra, at sådan en stor virksomhed (selvom de jo basically er TDC) loggede nogle sager på deres kunder i et kundesystem, som jeg er vant til fra mit eget arbejde i OiSTER Kundeservice, men måske ikke. De har i hvert fald meget svært ved at forstå (og måske tro på), at man har styr på hvad man laver og godt er klar over de gængse fejlsøgningsmuligheder og at man altså kun ringer til dem fordi man IKKE selv kan gøre noget ved problemet. Og at tingene altså ikke er anderledes end sidst man ringede.

Nå, men hvad har jeg haft af problemer igennem tiden?

1. Hastighed over WiFi
Fra oktober 2012 - ca. marts/april 2016
25/3 Mbit/s = ca. 12/2 Mbit/s på WiFi
40/4 Mbit/s = ca. 23/2,5 Mbit/s på WiFi
100/10 Mbit/s = ca. 24/10 Mbit/s på WiFi
120/10 Mbit/s = ca. 24/10 Mbit/s på WiFi
Fra marts/april 2016 - nu
120/10 Mbit/s = -50-65/10 Mbit/s på WiFi (meget svingende oplevelser med ny router)

2. Ustabil forbindelse/udfald på WiFi og dårlig signalstyrke
Både i min gamle lejlighed, som jeg boede i i præcist 3 år fra oktober 2012 til oktober 2015 og i kærestens og min nye lejlighed fra oktober 2015, har der været ekstremt mange problemer med en ustabil WiFi forbindelse.
Der har været og er næsten daglige problemer med forbindelsen. Primært ift. udfald og langsom loading/buffering på både hjemmesider og streamingtjenester som Netflix og HBO. Tjenester som egentligt i realiteten ikke burde kræve mere end ca. 15 Mbit download for at kunne fungerer nogenlunde optimalt.
Problemet med forbindelsen er nu blevet så slemt, at både kæresten og jeg i størstedelen af tilfældene slet ikke benytter WiFi på vores telefoner (en Galaxy S5 og en iPhone 6S), når vi er hjemme og vi giver ofte op på Netflix og HBO fordi forbindelsen ryger eller åbenbart er for svag - på trods af hvad diverse speedtests har antydet. 
Netflix eller generelt WiFi signal i soveværelset er stort set udelukket, på trods af at routeren er placeret i stuen i en kompakt 3-værelses på 70 m2, så det er altså ikke mange meter og kun to vægge (omend mursten) og to åbne døre, som signalet skal igennem mellem stuen og soveværelset. Jeg havde i hvert fald et svagt håb om, at YouSees routere ville kunne klare dette - men nej.
Problemerne opleves altså pt. på to telefoner, men også på mine tidligere iPhones i den gamle lejlighed og derudover både på kærestens PC (Asus, Win10) og på min MacBook Pro mid 2014 (El Capitan), såvel som tidligere på min PC (Asus, Win7).
 
Problemerne er både på 2,4 GHz og på 5 GHz, med slemme udfald på begge også når man sidder blot et par meter fra routeren.

3. Halvskidt Kundeservice og tæt på inkompetent Teknisk Support
Jeg har som nævnt været i kontakt med YouSees Kundeservice, såvel som Tekniske Support mange gange. Den Tekniske Support lader til at bestå af en "screenings-enhed", som er de første du kommer igennem til, og kan de ikke løse problemet - typisk med svadaen nævnt længere oppe - ja så er man så heldig at komme videre til "de tunge drenge". De kan dog heller ikke rigtigt hjælpe.
Der er da forsøgt fejlsøgning på min router, tjekket hastigheder til adressen, fjernopdateret routere og lign. - det hjælper bare ikke.

Og nu bliver det så sjovt, for udover en besvarelse af en henvendelse til YouSee over deres onlineformular, en besvarelse som jeg kan se er endt med at gå til deres klageafdeling, så er det sidste jeg har haft med dem at gøre en todelt oplevelse.

Oplevelsen er endt i ikke bare én, men faktisk to ombytninger af min router. For at gøre en lang historie kort, så var der pludseligt, her tilbage i hvad jeg husker som marts/april måned, en i YouSees Tekniske Support, der udover de gængse punkter pludseligt fik et klarsyn.
For om ikke det er tilfældet, at den router som YouSee leverede til mig for snart 4 år siden, da jeg blev kunde hos dem, som standard via GateWay'en er låst til maksimalt at levere 25 Mbit/s over WiFi?!? Det tog vitterligt 3 klik og så havde jeg med supporterens hjælp ændret dette og fjernet denne blokering.
At det så ikke ændrede hastigheden er så hvad det er, men hvordan kan der nå at gå over 3 år med "brok" fra min side over produktets hastighed og signalstyrke og løbende dialog med YouSee og så først efter mere end 3 år er der en som tænker "Måske vi lige skal afsløre det her for ham?".
Meget ærgerligt og virkeligt uheldigt, at jeg i så mange år troligt har måtte betale fuld pris for produktet, når YouSee meget hurtigt kunne have guidet mig igennem denne ændring!

Nå, men det hjalp jo så ikke på hastigheden og derfor fremsendte YouSee (langt om længe) en ny router. Oplevelsen blev imidlertid ikke bedre og jeg måtte i kontakt med dem igen igen igen (osv.). Denne gang skrev jeg
en meget lang henvendelse via deres onlineformular, hvor jeg forklarede stort set alt omkring mine problemer i min tid hos YouSee og kom med et løsningsforslag ift. prisregulering ned til prisen for det produkt, som jeg egentligt har kunnet få glæde af - en prisregulering som beløber sig til at jeg har betalt mere end 2000,00 kr. for meget for mit YouSee bredbånd igennem tiden. 
Når man er studerende er det altså EKSTREMT mange penge til internet, som man ikke kan få fuldt udbytte af.
Nå, men efter at jeg havde måtte rykke for svar 3 gange på 1 1/2 uge fik jeg da et svar fra YouSee, hvor jeg som nævnt kunne se, at min henvendelse er blevet behandlet som en klage.
Dette resulterede i endnu en ombytning. Denne gang til en klods på ca. 25 x 20 x 5 cm der er "Den nyeste model som har flere antenner og dermed burde kunne fange signalet bedre." (citat YouSee medarbejder). Jep, BURDE fange signalet bedre. Ikke lovende udmelding fra YouSee af og den har da heller ikke løst problemet.

Derudover fik jeg smidt en henvisning til deres vilkår i hovedet. "Man er jf. generelle vilkår pkt.15 ikke berettet til kompensation når det omhandler Wif-Fi problemer, hverken om det er konstant afbrudt eller ved periodiske problemer. Man skal være helt afbrudt på sin forbindelse på kabel i mere end to døgn før man kan få kompensation." (citat YouSee medarbejder) og så dog et såkaldt plaster på såret i form af en kompensation på kommende regning på "sølle" 600,00 kr..

I'm officially at a loss. Jeg ved simpelthen ikke, hvad jeg nu skal stille op. Jeg havde håbet at vi skulle skifte til fiber, når vi kom i den nye lejlighed, da der er klargjort til det. Men det blev så kun administreret af TDC (pest eller kolera), som nu er lagt sammen med YouSee på privatfronten, sååå..

**********
Jeg har slettet to tidligere anmeldelser fra hhv. 2013 (★★✩✩✩) og 2015 (★✩✩✩✩), for at kunne få plads til at skrive denne.